****

**ΠΡΟΚΗΡΥΞΗ ΠΡΟΓΡΑΜΜΑΤΟΣ ΥΠΟΤΡΟΦΙΑΣ**

**«ΔΗΜΗΤΡΙΟΣ ΠΑΝΤΕΡΜΑΛΗΣ»**

**ΑΚΑΔΗΜΑΪΚΟΥ ΕΤΟΥΣ 2025-2026**

Το Μουσείο Ακρόπολης προκηρύσσει το 3o πρόγραμμα υποτροφίας «ΔΗΜΗΤΡΙΟΣ ΠΑΝΤΕΡΜΑΛΗΣ» ακαδημαϊκού έτους 2025-2026, για μεταπτυχιακές σπουδές στην Ελλάδα ή στο εξωτερικό σε δημόσια Πανεπιστήμια κατόχων πτυχίου/διπλώματος ΑΕΙ κατεύθυνσης (ελληνικής) Αρχαιολογίας.

Θα χορηγηθεί μια υποτροφία, για σπουδές που οδηγούν σε:

**ΜΕΤΑΠΤΥΧΙΑΚΟ ΔΙΠΛΩΜΑ ΕΙΔΙΚΕΥΣΗΣ ΣΤΟΝ ΚΛΑΔΟ ΤΗΣ ΚΛΑΣΙΚΗΣ ΑΡΧΑΙΟΛΟΓΙΑΣ ΤΜΗΜΑΤΟΣ ΑΕΙ**

# ΓΕΝΙΚΟΙ ΟΡΟΙ & ΠΡΟΫΠΟΘΕΣΕΙΣ

1. Αιτήσεις μπορούν να υποβάλουν μόνο όσοι έχουν ελληνική ιθαγένεια ή/και εθνικότητα.
2. Οι υποψήφιοι πρέπει να πληρούν τις προϋποθέσεις βαθμολογίας κατά επίπεδο επιδιωκόμενων σπουδών.
3. Οι άρρενες υποψήφιοι πρέπει:

-να έχουν εκπληρώσει τις στρατιωτικές τους υποχρεώσεις **ή** να έχουν νόμιμα απαλλαγεί **ή**

-να έχουν αναβολή κατάταξης επαρκή για την ολοκλήρωση των σπουδών **ή**

-να είναι στρατευμένοι και η θητεία τους να λήγει έως την 30ή Σεπτεμβρίου 2025.

(Δεν χορηγείται αναστολή της υποτροφίας ούτε κατά την έναρξη, ούτε κατά τη διάρκεια αυτής για εκπλήρωση στρατιωτικής θητείας).

1. Γίνονται δεκτές αιτήσεις για προγράμματα πλήρους παρακολούθησης με φυσική παρουσία και όχι μερικής ή εξ αποστάσεως παρακολούθησης.
2. Χορηγούνται υποτροφίες για μεταπτυχιακές σπουδές που πραγματοποιούνται σε ΑΕΙ της Ελλάδας ή του εξωτερικού
3. Το γνωστικό πεδίο του μεταπτυχιακού προγράμματος και της μεταπτυχιακής εργασίας που θα επιλέξουν οι υποψήφιοι θα πρέπει να ανήκει στον ευρύτερο τομέα της «Κλασικής Αρχαιολογίας», που εκτείνεται χρονικά από **το τέλος του 12ου/11ουαι.π.Χ. έως τον 5ο/6ο αι. μ.Χ. (τέλος Μινωϊκής/Μυκηναϊκής περιόδου έως το τέλος της αρχαιότητας).**
4. Η υποτροφία καλύπτει χρόνο μεταπτυχιακών σπουδών από την 1η/10/2025 έως και την 30η/9/2026. Η υποτροφία δεν έχει αναδρομική ισχύ.
5. Ο υποψήφιος στον οποίο θα εγκριθεί η υποτροφία, πρέπει να εξασφαλίσει οριστική αποδοχή στο ανάλογο πρόγραμμα σπουδών έως 31/12/2025, διαφορετικά η υποτροφία ανακαλείται.

# ΔΙΑΔΙΚΑΣΙΑ ΥΠΟΒΟΛΗΣ ΑΙΤΗΣΗΣ

1. Οι υποψήφιοι καλούνται να μελετήσουν προσεκτικά την Προκήρυξη πριν συμπληρώσουν την αίτηση. Η παραλαβή της αίτησης από το Μουσείο Ακρόπολης δεν συνεπάγεται αποδοχή της από το Μουσείο. Αιτήσεις που δεν πληρούν οποιαδήποτε από τις προϋποθέσεις της παρούσας Προκήρυξης αποσύρονται από τη διαδικασία αξιολόγησης.
2. Με την υποβολή αίτησης για υποτροφία ο υποψήφιος δηλώνει ρητά και ανέκκλητα ότι αποδέχεται ανεπιφύλακτα όλους τους όρους της παρούσας Προκήρυξης και της σχετικής Αίτησης/ Υπεύθυνης Δήλωσης.
3. Οι υποψήφιοι υποχρεούνται να υποβάλουν όλα τα απαιτούμενα δικαιολογητικά εντός των καθορισμένων προθεσμιών που αναγράφονται στην παρούσα Προκήρυξη. Παράλειψη υποβολής οποιουδήποτε δικαιολογητικού εντός της ανάλογης προθεσμίας συνεπάγεται τη δυσμενή αξιολόγηση ή/και απόρριψη της αίτησης κατά περίπτωση.
4. Τα υποβαλλόμενα έγγραφα του υποψηφίου στο Μουσείο Ακρόπολης (βεβαιώσεις, πιστοποιητικά κ.λ.π., αλληλογραφία με Πανεπιστήμια) πρέπει να είναι στην Ελληνική γλώσσα, ή να συνοδεύονται από νόμιμη μετάφρασή τους στην ελληνική γλώσσα. Δεν απαιτείται να προσκομίζεται ελληνόγλωσση μετάφραση των διπλωμάτων γνώσης ξένων γλωσσών.
5. Τα υποβαλλόμενα δικαιολογητικά **δεν επιστρέφονται**. Οι υποψήφιοι μπορούν να υποβάλουν απλές φωτοτυπίες εγγράφων ελληνικών δημοσίων φορέων (π.χ. από δημόσια Πανεπιστήμια), μεγέθους **Α4**, ή νομίμως επικυρωμένες φωτοτυπίες από έγγραφα ιδιωτικών φορέων ή αλλοδαπών δημοσίων φορέων μεγέθους Α4. Κατ΄εξαίρεση συστατικές επιστολές μελών ΔΕΠ ΑΕΙ για τη λήψη της υποτροφίας υποβάλλονται είτε στο πρωτότυπο είτε σε νομίμως επικυρωμένη φωτοτυπία.
6. Οι υποψήφιοι υποβάλλουν την αίτησή τους και αποστέλλουν τα δικαιολογητικά ως ακολούθως:

Συγκεντρώνουν **όλα** τα απαιτούμενα δικαιολογητικά και τα αποστέλλουν είτε σε φυσική μορφή ταχυδρομικώς συστημένα είτε με email στη διεύθυνση :

Μουσείο Ακρόπολης

Διονυσίου Αρεοπαγίτου 15

117 42 Αθήνα ή στη διεύθυνση ηλεκτρονικού ταχυδρομείου (**e mail):** [administration@theacropolismuseum.gr](mailto:administration@theacropolismuseum.gr)

αντίστοιχα και πάντως **μέχρι και 26/9/2025** (λαμβάνεται υπόψη η ημερομηνία κατάθεσης βάσει σφραγίδας Ταχυδρομείου).

**ΠΕΡΙΟΔΟΣ ΥΠΟΒΟΛΗΣ ΑΙΤΗΣΗΣ & ΔΙΚΑΙΟΛΟΓΗΤΙΚΩΝ**

Η προθεσμία υποβολής αιτήσεων και δικαιολογητικών διαρκεί από 24/7/2025 έως και 26/9/2025.

*\*Κατ’ εξαίρεση υποψήφιος που αναμένει από το Πανεπιστήμιο αποδοχή αίτησής του για το μεταπτυχιακό πρόγραμμα, δύναται να συμπληρώσει τον φάκελο υποψηφιότητας έως την 31/12/2025 και, σε περίπτωση επιτυχίας του, η υποτροφία αρχίζει να καταβάλλεται μετά από την υποβολή στο Μουσείο Ακρόπολης του αποδεικτικού εγγράφου αποδοχής της φοίτησής του.*

# Α. ΥΠΟΤΡΟΦΙΕΣ ΓΙΑ ΜΕΤΑΠΤΥΧΙΑΚΟ ΔΙΠΛΩΜΑ ΕΙΔΙΚΕΥΣΗΣ

Η υποτροφία έχει **μέγιστη διάρκεια έως 12 μήνες**, χωρίς δυνατότητα παράτασης.

Κατά την αξιολόγηση δίδεται προτεραιότητα σε υποψήφιους που έχουν πραγματοποιήσει εγγραφή ή έχουν τύχει αποδοχής στο μεταπτυχιακό πρόγραμμα.

**ΕΙΔΙΚΟΙ ΟΡΟΙ & ΠΡΟΫΠΟΘΕΣΕΙΣ ΥΠΟΒΟΛΗΣ ΑΙΤΗΣΗΣ:**

Οι υποψήφιοι πρέπει να πληρούν **όλες** τις ακόλουθες προϋποθέσεις, διαφορετικά η αίτηση θα απορριφθεί:

**Α. Κλάδος μεταπτυχιακών σπουδών : ελληνική Αρχαιολογία :** Το γνωστικό πεδίο προγράμματος και μεταπτυχιακής εργασίας που θα επιλέξουν οι υποψήφιοι θα πρέπει να εκτείνεται χρονικά από το τέλος του 12ου/11ουαι.π.Χ. έως τον 5ο/6ο αι. μ.Χ. (τέλος Μινωϊκής/Μυκηναϊκής περιόδου έως το τέλος της αρχαιότητας).

**Β. Κατοχή πτυχίου/διπλώματος ΑΕΙ κατεύθυνσης ελληνικής Αρχαιολογίας με ελάχιστο απαιτούμενο βαθμό πτυχίου/διπλώματος:**

ελληνικά ΑΕΙ : 8,50 - 10

Πανεπιστήμια άλλων κρατών : ισότιμη προς την ανωτέρω βαθμολογία με τα ελληνικά ΑΕΙ, βεβαιωμένη με πράξη ισοτιμίας και αντιστοιχίας από τον ΔΟΑΤΑΠ/ΔΙΚΑΤΣΑ.

**Γ. Διάρκεια σπουδών:**

Σε υποψήφιους που έχουν ξεκινήσει σπουδές δεν χορηγείται υποτροφία για αποπεράτωση σπουδών, εάν ο ελάχιστος προβλεπόμενος χρόνος ολοκλήρωσης του προγράμματος μετά από την 1/10/2025 είναι ίσος ή μικρότερος του ενός ακαδημαϊκού εξαμήνου*.* Η διάρκεια της υποτροφίας υπολογίζεται με βάση την ελάχιστη διάρκεια του Μεταπτυχιακού Προγράμματος Σπουδών συμπεριλαμβανομένης και της εκπόνησης της διπλωματικής εργασίας, όπως καθορίζεται στο οικείο νομοθετικό ή κανονιστικό πλαίσιο (ΦΕΚ) θεσμοθέτησης και λειτουργίας του ή στον ισχύοντα Κανονισμό Σπουδών.

**Δ. Ξένες Γλώσσες:**

Οι υποψήφιοι οφείλουν να είναι κάτοχοι πιστοποιητικού γνώσης Ξένης Γλώσσας επιπέδου Β2 τουλάχιστον, βάσει της κλίμακας γλωσσομάθειας του Κοινού Ευρωπαϊκού Πλαισίου Αναφοράς για τις Γλώσσες ή ανάλογου με τις προϋποθέσεις αποδοχής τους στο μεταπτυχιακό πρόγραμμα που επιθυμούν να παρακολουθήσουν.

**ΔΙΚΑΙΟΛΟΓΗΤΙΚΑ:**

**(Υποβάλλονται απαραιτήτως μέχρι και 26/09/2025, αλλιώς η αίτηση δεν αξιολογείται και απορρίπτεται)**

***Προσοχή****: Απαιτούνται* ***απλές φωτοτυπίες*** *των ελληνικών δημοσίων εγγράφων ή* ***επικυρωμένες*** *των ιδιωτικών εγγράφων ή αλλοδαπών δημοσίων εγγράφων μεγέθους Α4. Δικαιολογητικά που θα αποσταλούν μετά την καταληκτική ημερομηνία, εκτός της οριστικής αποδοχής του υποψήφιου, δεν θα γίνουν δεκτά. Σε περίπτωση ταχυδρομικής αποστολής τα δικαιολογητικά εσωκλείονται στον φάκελο αποστολής με τη σειρά που αναφέρονται παρακάτω. Δεν θα τοποθετούνται σε ζελατίνες ή βιβλιοδετημένα ντοσιέ και δεν θα είναι συραμμένα. Δεν γίνονται δεκτά οποιασδήποτε μορφής δικαιολογητικά (βεβαιώσεις βραβεύσεων/διακρίσεων, συμμετοχής σε σεμινάρια κ.λπ.), τα οποία δεν ζητούνται στην Προκήρυξη.*

1. **Μία φωτογραφία μεγέθους ταυτότητας** (στο πίσω μέρος της οποίας πρέπει να αναγράφεται το ονοματεπώνυμο του υποψήφιου).
2. **Συνοπτικό Βιογραφικό Σημείωμα (2 σελίδες κατ’ ανώτατο όριο)**, στην ελληνική γλώσσα. Θα αναφέρονται με την ακόλουθη σειρά: προσωπικά στοιχεία του υποψήφιου, σπουδές που έχει πραγματοποιήσει, ξένες γλώσσες, δεξιότητες/επιπλέον προσόντα. Επίσης, εάν υπάρχουν, επαγγελματική εμπειρία, διακρίσεις/βραβεύσεις, συμμετοχή σε σεμινάρια/συνέδρια, δημοσιεύσεις.
3. **Αντίγραφο πτυχίου και αναλυτική βαθμολογία όλων των ετών,** με τον τελικό μέσο όρο βαθμολογίας αριθμητικά και με ακρίβεια δύο δεκαδικών ψηφίων.

**Σημείωση**: *Για τους αποφοίτους ξένων Πανεπιστημίων απαιτείται παράρτημα διπλώματος βεβαίωση ισοβαθμίας από τον* ΔΟΑΤΑΠ/ΔΙΚΑΤΣΑ*.*

1. **Βεβαίωση Σειράς Κατάταξης Αποφοίτησης του Πανεπιστημίου/Σχολής:** από όλους τους υποψήφιους **ανεξαιρέτως** για τις προπτυχιακές τους σπουδές.
2. **Περίληψη Πτυχιακής/διπλωματικής εργασίας** ή άλλης εργασίας που εκπονήθηκε στο πλαίσιο προπτυχιακών σπουδών σε έντυπη μορφή (έως 3 σελίδες κατ’ ανώτατο όριο).
3. **Πιστοποιητικό Εισοδημάτων υποψηφίων/οικογενειακό** (π.χ. πράξη προσδιορισμού φόρου εισοδήματος) **χρήσης 1.1.2024-31.12.2024**.
4. **Υπεύθυνη Δήλωση Υποψηφίου** εάν λαμβάνει άλλη ή μη υποτροφία, το ποσόν αυτής και τον χρόνο λήξης της.
5. **Δύο συστατικές επιστολές υπογεγραμμένες:** από καθηγητές ΑΕΙ, που έχουν προσωπική γνώση της σπουδαστικής εξέλιξης του υποψήφιου.

*Γίνονται δεκτές συστατικές επιστολές που αποστέλλονται ταχυδρομικώς σε πρωτότυπη μορφή ή μέσω e-mail ιδιόχειρα υπογεγραμμένες και νόμιμα επικυρωμένες ως προς την γνησιότητα υπογραφής ή με ψηφιακή επικύρωση υπογραφής του υπογράφοντος μέλους ΔΕΠ ΑΕΙ ή με ψηφιακή υπογραφή μέλους ΔΕΠ ΑΕΙ κατά τον ν. 4727/2020. Οι συστατικές επιστολές αποστέλλονται:*

*α) Από τον υποψήφιο: Σε κλειστό φάκελο μαζί με τα υπόλοιπα δικαιολογητικά ή μέσω email ή*

*β) Απ’ ευθείας από τους καθηγητές: Ταχυδρομικά συστημένες ή μέσω email,* ***μέχρι και 26/9/2025*** *(λαμβάνεται υπόψη η ημερομηνία κατάθεσης βάσει σφραγίδας Ταχυδρομείου).*

1. **Πιστοποιητικό γνώσης ξένης γλώσσας :** Οι υποψήφιοι μπορούν να αποστείλουν πιστοποιητικά γνώσης και επιπλέον γλωσσών, καθώς θα συνεκτιμηθούν κατά την διαδικασία αξιολόγησης*.*
2. **Πληροφορίες για το μεταπτυχιακό πρόγραμμα:**

**α) εάν ο υποψήφιος έχει ξεκινήσει σπουδές:** Βεβαίωση εγγραφής στο μεταπτυχιακό πρόγραμμα στην οποία θα αναφέρονται με σαφήνεια: 1) ο **ελάχιστος** προβλεπόμενος χρόνος σπουδών (αριθμός εξαμήνων για τα μαθήματα και τη διπλωματική εργασία), σύμφωνα με το νομοθετικό-κανονιστικό πλαίσιο (ΦΕΚ) θεσμοθέτησης και λειτουργίας του μεταπτυχιακού προγράμματος ή τον ισχύοντα Κανονισμό του, 2) ότι το πρόγραμμα είναι πλήρους φοίτησης και 3) εάν προβλέπονται δίδακτρα, το συνολικό ποσό αυτών και το χρονοδιάγραμμα καταβολής των δόσεων, 4) σειρά επιτυχίας εισαγωγής στο μεταπτυχιακό, εάν υπάρχει και 5) αναλυτική βαθμολογία των μαθημάτων του μεταπτυχιακού στα οποία έχει ήδη αξιολογηθεί.

**β) εάν ο υποψήφιος έχει γίνει δεκτός αλλά δεν έχουν ξεκινήσει οι σπουδές:** Βεβαίωση αποδοχής στην οποία θα αναφέρονται με σαφήνεια: 1) ο **ελάχιστος** προβλεπόμενος χρόνος σπουδών (αριθμός εξαμήνων για τα μαθήματα και την διπλωματική εργασία), σύμφωνα με νομοθετικό-κανονιστικό πλαίσιο (ΦΕΚ) θεσμοθέτησης και λειτουργίας του μεταπτυχιακού προγράμματος ή τον ισχύοντα Κανονισμό Σπουδών του, 2) ότι το πρόγραμμα είναι πλήρους φοίτησης και 3) εάν προβλέπονται δίδακτρα, το συνολικό ποσό αυτών και το χρονοδιάγραμμα καταβολής των δόσεων.

**γ) εάν δεν υπάρχει ακόμη εγγραφή ή αποδοχή:** Πληροφορίες (π.χ. από την ιστοσελίδα) του οικείου Πανεπιστημίου για **κάθε** μεταπτυχιακό πρόγραμμα το οποίο ο υποψήφιος αναφέρει στην αίτησή του από την αντίστοιχη ιστοσελίδα του πανεπιστημίου. Οι πληροφορίες θα περιλαμβάνουν: 1) τίτλο του μεταπτυχιακού προγράμματος και κατεύθυνση, 2) ημερομηνία έναρξης του προγράμματος σπουδών, 3) ότι πρόκειται για πρόγραμμα πλήρους φοίτησης, 4) προϋποθέσεις αποδοχής, 5) τη διάρκεια σπουδών (δηλ. τον **ελάχιστο** προβλεπόμενο χρόνο σπουδών ή/και τον αριθμό εξαμήνων για τα μαθήματα και την διπλωματική εργασία), 6) εάν προβλέπονται δίδακτρα, το συνολικό ποσό αυτών και το χρονοδιάγραμμα καταβολής των δόσεων και 7) ημερομηνία έναρξης υποβολής αιτήσεων και ανακοίνωσης των αποτελεσμάτων.

***Προσοχή:*** *Υποψήφιος που αναμένει από το Πανεπιστήμιο αποδοχή αίτησής του για το μεταπτυχιακό πρόγραμμα, οφείλει να ενημερώσει το Μουσείο Ακρόπολης, αμέσως μόλις εκδοθούν τα σχετικά αποτελέσματα, προκειμένου να συμπληρωθεί ο φάκελος υποψηφιότητας.*

1. **Αναφορά των στοιχείων ΦΕΚ (αριθμού/έτους ΦΕΚ) θεσμοθέτησης του Μεταπτυχιακού Προγράμματος ή Αντίγραφο του Κανονισμού Σπουδών του Μεταπτυχιακού Προγράμματος** για κάθε πρόγραμμα που συμπεριλαμβάνει ο υποψήφιος στην αίτησή του.

1. **Σε περίπτωση εγκεκριμένου Διακρατικού Προγράμματος Σπουδών:** Βεβαίωση του Πανεπιστημίου στην οποία θα αναφέρεται από ποιο Πανεπιστήμιο θα χορηγηθεί ο τίτλος σπουδών, καθώς επίσης η διάρκεια φοίτησης στο Πανεπιστήμιο της αλλοδαπής.

1. **Αντίγραφο αστυνομικής ταυτότητας** (οι ομογενείς θα πρέπει να αποστείλουν: αντίγραφο ειδικού δελτίου ταυτότητας ομογενούς).
2. **Πιστοποιητικό στρατολογικής κατάστασης ή αναβολής** (για άρρενες υποψήφιους)**.**

# ΔΙΑΔΙΚΑΣΙΑ ΑΞΙΟΛΟΓΗΣΗΣ ΚΑΙ ΕΠΙΛΟΓΗΣ

1. Οι αιτήσεις θα ταξινομηθούν και ελεγχθούν εάν πληρούν όλες τις προϋποθέσεις της Προκήρυξης και εάν συνοδεύονται από τα απαιτούμενα δικαιολογητικά. Οι αιτήσεις που θα πληρούν τις προϋποθέσεις θα προωθηθούν για ακαδημαϊκή αξιολόγηση σε Επιτροπή Καθηγητών ΑΕΙ.
2. Το ΔΣ του Μουσείου Ακρόπολης μετά από εισήγηση της Επιτροπής Καθηγητών ΑΕΙ θα αποφασίσει για τις αιτήσεις αξιολογώντας τις πραγματοποιηθείσες σπουδές, την γνώση ξένων γλωσσών και τις επιδιωκόμενες σπουδές, όπως αυτές αποτυπώνονται στην αίτηση και στα συνοδευτικά δικαιολογητικά του κάθε υποψήφιου.
3. Σε περίπτωση ισοτιμίας ακαδημαϊκών προσόντων των υποψήφιων θα ληφθούν υπόψη και κοινωνικοοικονομικά κριτήρια.
4. Οι υποψήφιοι μπορεί να κληθούν σε συνέντευξη με φυσική ή διαδικτυακή παρουσία μόνο εάν αυτό ζητηθεί από την Επιτροπή Καθηγητών ΑΕΙ.

# ΑΠΟΤΕΛΕΣΜΑΤΑ

Τα αποτελέσματα θα γνωστοποιηθούν ατομικά στους υποψήφιους **μέχρι και 16 Οκτωβρίου 2025** και μέσω της ιστοσελίδας του Μουσείου Ακρόπολης [www.theacropolismuseum.gr/Διαγωνισμοί](http://www.theacropolismuseum.gr/Διαγωνισμοί)*.*

1. Μετά την ανακοίνωση των αποτελεσμάτων υποτροφιών**, ο υπότροφος δεν έχει το δικαίωμα να μεταβάλει το πρόγραμμα σπουδών που είχε δηλώσει με την αίτησή του και ενέκρινε το Μουσείο Ακρόπολης**, παρά μόνο για λόγους ανωτέρας βίας, τους οποίους το Μουσείο εκτιμά κατά την απόλυτη κρίση του**. Δεν γίνονται δεκτά αιτήματα αλλαγής προγράμματος σπουδών σε περίπτωση που ο υποψήφιος δεν έγινε δεκτός από το/τα πρόγραμμα/προγράμματα για τα οποία αξιολογήθηκε**. Επίσης, μετά την έκδοση των αποτελεσμάτων, δεν προβλέπεται διαδικασία επανεξέτασης αιτήσεων και δεν γίνονται δεκτές ενστάσεις.
2. Το ποσό της υποτροφίας ανέρχεται σε **10.000 Ευρώ**

Η καταβολή των χρημάτων θα γίνεται κατά το ένα τρίτο μετά την επιλογή στο μεταπτυχιακό πρόγραμμα και η συνέχισή της μετά την προσκόμιση δικαιολογητικών της προόδου για το β΄ ήμισυ του προγράμματος και τον έλεγχο και έγκρισή τους από το Δ.Σ. του Μουσείου Ακρόπολης.

1. Εάν ο προκρινόμενος υποψήφιος λαμβάνει και άλλη υποτροφία για το επίπεδο σπουδών για το οποίο υποβάλλει την αίτηση ή έχει έμμισθη απασχόληση, εναπόκειται στην κρίση του Διοικητικού Συμβουλίου του Μουσείου να αποφασίσει τη χορήγηση πλήρους ή μερικής υποτροφίας ή την ανάκλησή της, αφού λάβει υπόψη την κοινωνικό-οικονομική κατάσταση του υποψηφίου.

Αθήνα, 21 Ιουλίου 2025

Ο Πρόεδρος του Δ.Σ. του Μουσείου Ακρόπολης

Κωνσταντίνος - Αύγουστος Ρίζος

Δικηγόρος Δ.Ν.